עוד אנחנו מתבסמים בחגיגות 50 שנה לשחרור/כיבוש, ובסוף החודש יחגוג העולם המערבי 500 שנה לתחילת מאבקו של מרטין לותר בכנסייה הקתולית, כשקבע את 95 התזות שלו על שערי הכנסייה בוויטנברג ב-31 לאוקטובר 1517. בתזות לותר פקפק בתקפות "שטרי המחילה" שהעניקה הכנסייה למען כפרת חטאים תמורת כסף. אולם מהר מאוד נושא הפולמוס הפך לשאלת מקור הסמכות (הפרט מול המסורת) ובתוך כמה שנים הנצרות האירופאית חולקה לקתולים מול פרוטסטנטים. הרי לנו עיבורו של העולם המודרני. לאחרונה יצא תרגום חדש לחיבור "השבח לטיפשות" של דיסדריוס ארסמוס. מדובר בקלאסיקה משובחת שזכתה לאהדה עצומה בזמנה. ארסמוס מרוטרדם, מראשוני ההומניסטים, חי בזמנו של לותר וכתב חיבורים רבים. מכולם זכור לו ביותר החיבור הזה, שלועג לאנושות על ידי האדרת תפקידה של הטיפשות. ארסמוס צוחק על נעורים ועל זקנה, על חתונה ועל מלחמה, ולא שוכח כמובן גם את הכנסייה. הוא לועג לאפיפיורים ולבישופים ולמנהגי הכנסייה השונים בשנינות ועוקצנות מענגת. כאן הבאתי את דבריו (כלומר דברי הטיפשות, שכן מדובר במונולוג מפיה) בגנות שטרי המחילה ובלעג כלפי סימנים אלוהיים שמוצאים אנשי דת בכתבי הקודש כדי "להוכיח" את אמיתות אמונתם. הטיפשות מנכסת את המנהגים הללו לעצמה ומתגאה שהיא עוזרת לכנסייה שכן אלמלא היא מנהגים אלה לא היו יכולים להיות קיימים. הקורא חייב להודות: צודקת. החיבור נכתב ב-1509, כלומר 8 שנים לפני תחילת פעולתו של לותר. העובדה שארסמוס קולע כך לדעתו (ולא רק בעניין זה) מצביעה על כך שהיה מדובר בסנטימנט רווח, שלותר לא יצר, אלא נהנה ממנו כאשר רעיונותיו, גם בזכות מכונת הדפוס החדשה, הופצו ברבים וזכו לאהדה. לא אדם אחד שינה את המערב, אלא התפתחות תרבותית שהלכה והבשילה. מצד שני היה צריך אדם מבריק ואמיץ (ובר מזל) כלותר כדי להניע את התהליך. מצד שלישי, לותר נטע את סלידתו משטרי המחילה בתוך תיאולוגיה שמצמצמת מאוד את חופש הבחירה של האדם, דבר שלו ארסמוס לא היה יכול לקבל, והאחרון נשאר קתולי כל ימי חייו. התרגום החדש של נתן רון ומרב מילר קולח ויפה, והערות השוליים מאירות עיניים ונחוצות, בעיקר בחיבור כזה, שמשופע באמרות כנף בלטינית ורמיזות לפסוקים מכתבי הקודש. השבח למתרגמים ולהוצאת כרמל שהעניקו לנו טיפשות מקסימה זו.
אוי, הרי זה מזכיר את דברי פרופ' ליבוביץ בפו"ם. מששאל אחת האלופים לעתיד – האם אתה רוצה לומר שכל המדינה מושחתת ? – ענה לו הרטנן הצרוד : לא, צריך להשאיר 5% בשביל הטפשות!!!
אהבתי מאד. תפסת את השור בקרניו.